title: 2009/185/CE,Euratom: Decizia Parlamentului European din 22 aprilie 2008 privind descărcarea de gestiune pentru execuția bugetului general al Uniunii Europene aferent exercițiului financiar 2006, Secțiunea I – Parlamentul European

text:
               31.3.2009

               RO

               Jurnalul Oficial al Uniunii Europene

               L 88/1

         DECIZIA PARLAMENTULUI EUROPEAN
   din 22 aprilie 2008
   privind descărcarea de gestiune pentru execuția bugetului general al Uniunii Europene aferent exercițiului financiar 2006, Secțiunea I – Parlamentul European
   (2009/185/CE, Euratom)
   PARLAMENTUL EUROPEAN,
   având în vedere bugetul general al Uniunii Europene aferent exercițiului financiar 2006 (1),
   având în vedere conturile anuale finale ale Comunităților Europene pentru exercițiul financiar 2006 – Volumul I [SEC(2007) 1055 – C6-0363/2007] (2),
   având în vedere raportul privind gestiunea bugetară și financiară pentru exercițiul 2006, Secțiunea I – Parlamentul European (3),
   având în vedere raportul anual al auditorului său intern privind exercițiul financiar 2006,
   având în vedere Raportul anual al Curții de Conturi referitor la execuția bugetului privind exercițiul financiar 2006, însoțit de răspunsurile instituțiilor (4),
   având în vedere Declarația de asigurare privind fiabilitatea conturilor și legalitatea și regularitatea operațiunilor subiacente, întocmită de Curtea de Conturi în temeiul articolului 248 din Tratatul CE (5),
   având în vedere articolul 272 alineatul (10) și articolul 275 din Tratatul CE, precum și articolul 179a din Tratatul Euratom,
   având în vedere Regulamentul (CE, Euratom) nr. 1605/2002 al Consiliului din 25 iunie 2002 privind regulamentul financiar aplicabil bugetului general al Comunităților Europene (6), în special articolele 145, 146 și 147,
   având în vedere articolul 13 din normele interne privind execuția bugetului Parlamentului European (7),
   având în vedere articolul 147 alineatul (1) din regulamentul financiar, în temeiul căruia fiecare instituție comunitară are obligația de a lua toate măsurile necesare pentru a da curs observațiilor care însoțesc decizia de descărcare de gestiune a Parlamentului European,
   având în vedere Rezoluția sa din 9 martie 2005 privind orientările pentru secțiunile II, IV, V, VI, VII, VIII(A) și VIII(B) și privind proiectul preliminar de estimare a bugetului Parlamentului European (Secțiunea I) pentru procedura bugetară 2006 (8),
   având în vedere articolul 71, articolul 74 alineatul (3) și anexa V din Regulamentul său de procedură,
   având în vedere raportul Comisiei pentru control bugetar (A6-0091/2008),

               A.

               întrucât auditul Curții de Conturi a constatat că „toate instituțiile au pus în aplicare un cadru satisfăcător de sisteme de supraveghere și control, astfel cum este prevăzut în Regulamentul financiar, iar eșantionul testat nu a indicat un nivel de eroare semnificativ (9)”;

               B.

               întrucât Curtea de Conturi a pus în evidență deficiențele existente în cadrul de reglementare stabilit de Birou și de chestori cu privire la plata indemnizațiilor pentru asistență parlamentară, precum și în acțiunile care decurg din aceasta;

               C.

               întrucât secretarul general a certificat, la 21 februarie 2007, că deține asigurări rezonabile că bugetul Parlamentului European a fost executat conform principiilor bunei gestiuni financiare și că sistemul de supraveghere și control furnizează garanția necesară privind legalitatea și regularitatea operațiunilor,

               1.

               acordă Președintelui descărcarea de gestiune pentru execuția bugetului Parlamentului European aferent exercițiului financiar 2006;

               2.

               își prezintă observațiile în cadrul rezoluției de mai jos;

               3.

               încredințează Președintelui sarcina de a transmite prezenta decizie împreună cu rezoluția, ca parte integrantă a acesteia, Consiliului, Comisiei, Curții de Justiție, Curții de Conturi, Ombudsmanului European și Autorității Europene pentru Protecția Datelor și de a asigura publicarea acestora în Jurnalul Oficial al Uniunii Europene (seria L).

            Preşedintele

         Hans-Gert PÖTTERING

            Secretarul general

         Harald RØMER

      (1)  JO L 78, 15.3.2006.

      (2)  JO C 274, 15.11.2007, p. 1.

      (3)  JO C 318, 29.12.2007.

      (4)  JO C 273, 15.11.2007, p. 1.

      (5)  JO C 274, 15.11.2007, p. 130.

      (6)  JO L 248, 16.9.2002, p. 1.

      (7)  PE 349.540/Bur/ann/fin.

      (8)  JO C 320 E, 15.12.2005, p. 156.

      (9)  JO C 273, 15.11.2007, punctul 10.6.
    ---documentbreak---

               31.3.2009

               RO

               Jurnalul Oficial al Uniunii Europene

               L 88/3

         REZOLUŢIA PARLAMENTULUI EUROPEAN
   din 22 aprilie 2008
   conținând observațiile care fac parte integrantă din decizia privind descărcarea de gestiune pentru execuția bugetului general al Uniunii Europene aferent exercițiului financiar 2006, Secțiunea I – Parlamentul European
   PARLAMENTUL EUROPEAN,
   având în vedere bugetul general al Uniunii Europene aferent exercițiului financiar 2006 (1),
   având în vedere conturile anuale finale ale Comunităților Europene pentru exercițiul financiar 2006 – Volumul I [SEC(2007) 1055 – C6-0363/2007] (2),
   având în vedere raportul privind gestiunea bugetară și financiară pentru exercițiul 2006, Secțiunea I – Parlamentul European (3),
   având în vedere raportul anual al auditorului său intern privind exercițiul financiar 2006,
   având în vedere Raportul anual al Curții de Conturi referitor la execuția bugetului privind exercițiul financiar 2006, însoțit de răspunsurile instituțiilor (4),
   având în vedere Declarația de asigurare privind fiabilitatea conturilor și legalitatea și regularitatea operațiunilor subiacente, întocmită de Curtea de Conturi în temeiul articolului 248 din Tratatul CE (5),
   având în vedere articolul 272 alineatul (10) și articolul 275 din Tratatul CE, precum și articolul 179a din Tratatul Euratom,
   având în vedere Regulamentul (CE, Euratom) nr. 1605/2002 al Consiliului din 25 iunie 2002 privind regulamentul financiar aplicabil bugetului general al Comunităților Europene (6), în special articolele 145, 146 și 147,
   având în vedere articolul 13 din normele interne privind execuția bugetului Parlamentului European (7),
   având în vedere articolul 147 alineatul (1) din regulamentul financiar, în temeiul căruia fiecare instituție comunitară are obligația de a lua toate măsurile necesare pentru a da curs observațiilor care însoțesc decizia de descărcare de gestiune a Parlamentului European,
   având în vedere Rezoluția sa din 9 martie 2005 privind orientările pentru secțiunile II, IV, V, VI, VII, VIII(A) și VIII(B) și privind proiectul preliminar de estimare a bugetului Parlamentului European (Secțiunea I) pentru procedura bugetară 2006 (8),
   având în vedere articolul 71, articolul 74 alineatul (3) și anexa V din Regulamentul său de procedură,
   având în vedere raportul Comisiei pentru control bugetar (A6-0091/2008),

               A.

               întrucât auditul Curții de Conturi a constatat că „toate instituțiile au pus în aplicare un cadru satisfăcător de sisteme de supraveghere și control, astfel cum este prevăzut în Regulamentul financiar, iar eșantionul testat nu a indicat un nivel de eroare semnificativ (9)”;

               B.

               întrucât Curtea de Conturi a pus în evidență deficiențele existente în cadrul de reglementare stabilit de Birou și de chestori cu privire la plata indemnizațiilor pentru asistență parlamentară, precum și în acțiunile care decurg din aceasta;

               C.

               întrucât Curtea de Conturi a pus în evidență faptul că Biroul nu a garantat că normele privind plata indemnizațiilor pentru asistență parlamentară, prin care se solicită prezentarea de documente justificative corespunzătoare, au fost puse în aplicare în mod eficace;

               D.

               întrucât secretarul general a certificat, la 21 februarie 2007, că deține asigurări rezonabile că bugetul Parlamentului a fost executat conform principiilor bunei gestiuni financiare și că sistemul de supraveghere și control furnizează garanția necesară privind legalitatea și regularitatea operațiunilor;

               E.

               întrucât trebuie să se continue acțiunile prevăzute în Rezoluția sa din 26 septembrie 2007 (10) și în Rezoluția sa din 24 aprilie 2007 (11) privind descărcarea de gestiune pentru exercițiile financiare 2004 și 2005 și să se evalueze progresele realizate în ceea ce privește punerea în aplicare a recomandărilor;

               F.

               având în vedere prioritățile politice pentru exercițiul 2006, și anume: consolidarea UE în urma extinderii din 2004, pregătirea extinderii din 2007, îmbunătățirea politicii de informare și de comunicare și o mai bună asistență acordată deputaților,

               1.

               salută și sprijină angajamentul ferm al Președintelui Parlamentului de a garanta că Statutul asistenților, care va fi propus de Comisie și aprobat de Consiliu, va intra în vigoare în același timp cu Statutul deputaților (12);

               2.

               solicită Comisiei și Consiliului să coopereze pe deplin cu Parlamentul pentru a garanta că noul statut al asistenților va fi adoptat înainte de următoarele alegeri europene din iunie 2009;

         Descărcarea de gestiune – un exercițiu politic

               3.

               subliniază că Parlamentul este singura autoritate abilitată să acorde descărcare de gestiune (13) și că descărcarea de gestiune reprezintă o decizie politică; în conformitate cu articolul 276 alineatele (1) și (2) din Tratatul CE, pentru a ajunge la această decizie politică, Parlamentul ia în considerare, în afara documentelor menționate la respectivele alineate, orice informație pe care o consideră necesară;

               4.

               în opinia sa, toate instituțiile și toate organele menționate la articolele 70 și 71 din Regulamentul de procedură al Parlamentului ar trebui tratate în mod egal, în funcție de aceleași principii și în baza acelorași proceduri ca și cele urmărite în cursul exercițiului anual de descărcare de gestiune;

               5.

               reamintește că toate instituțiile și toate organele se pot dota cu structurile politice și/sau administrative cel mai bine adaptate nevoilor lor; subliniază că, prin urmare, în vederea respectării acestor structuri diferite, Parlamentul ar trebui să acorde descărcare de gestiune respectivelor instituții și organe ca atare, iar acestea pot fi reprezentate de o persoană pentru a li se asigura vizibilitatea;

               6.

               confirmă faptul că atât Parlamentul, cât și fiecare instituție și organ trebuie să identifice nivelul de responsabilitate cel mai adecvat pentru a răspunde observațiilor efectuate de către Parlament în cursul procedurii de descărcare de gestiune;

               7.

               reamintește că Parlamentul a declarat în rezoluția sa din 24 aprilie 2007, menționată anterior, că domeniul de aplicare al procedurii de descărcare de gestiune ar trebui să includă și deciziile luate de Președinte, Birou și Conferința președinților, deoarece deputații aleși, și nu funcționarii, sunt responsabili din punct de vedere politic; prin urmare, invită Președintele și vicepreședintele competent în materie de buget să participe la viitoarele reuniuni ale Comisiei pentru control bugetar în vederea instaurării unui dialog politic;

               8.

               reamintește că plenul acordă descărcare de gestiune Parlamentului, reprezentat de Președinte, în conformitate cu articolul 71 din Regulamentul de procedură;

               9.

               salută faptul că Președintele Parlamentului a acceptat principiul dialogului politic în contextul procedurii de descărcare de gestiune și că, la cererea acestuia, vicepreședintele Parlamentului responsabil pentru buget și control bugetar, care este, de asemenea, președintele comitetului de monitorizare a auditurilor, a participat la un dialog politic cu Comisia pentru control bugetar cu ocazia audierii publice din 21 ianuarie 2008; solicită ca, în viitor, acest dialog politic să se bazeze pe o documentație scrisă care să reia deciziile Biroului și ale Conferinței președinților care au impact financiar;

               10.

               salută și acceptă oferta secretarului general de la audierea din 21 ianuarie 2008 de a organiza reuniuni periodice cu Comisia pentru control bugetar privind execuția bugetului Parlamentului, în afara procedurii anuale normale de descărcare de gestiune;

               11.

               remarcă, de asemenea, inițiativa Președintelui Parlamentului care vizează consolidarea relațiilor dintre Birou și Comisia pentru bugete, pe de o parte, și dintre Birou și Comisia pentru control bugetar, pe de altă parte, prin înființarea unui grup de lucru însărcinat cu consolidarea durabilă a acestor relații; salută realizarea primei discuții comune, care a avut loc la 14 ianuarie 2008, și climatul de încredere și cooperare dintre organismele corespunzătoare stabilit cu ocazia respectivei discuții; așteaptă continuarea discuțiilor și concluziile acestora;

               12.

               consideră că procedura bugetară și procedura de descărcare de gestiune ar trebui considerate ca fiind complementare: bugetul nu ar trebui adoptat fără a se fi analizat deciziile de descărcare de gestiune deja adoptate, iar o decizie de descărcare de gestiune ar trebui luată după cunoașterea obiectivelor politice stabilite pentru procedura bugetară pentru anul vizat de descărcarea de gestiune; solicită aprofundarea interoperabilității procedurii bugetare și a celei de descărcare de gestiune;

         Prioritățile bugetare pentru 2006

               13.

               subliniază că, pentru anul 2006, au fost adoptate următoarele priorități bugetare (14):

                           —

                           să se prevadă posturi pentru extindere și, mai precis, un număr suficient de interpreți și de traducători calificați în toate limbile oficiale, pentru ca toți deputații să poată participa activ la lucrările Parlamentului;

                           —

                           să se stabilească o politică de informare și de comunicare pentru ca Parlamentul să fie mai apropiat de cetățeni; în acest context, să se continue dezvoltarea rolului birourilor externe ale Parlamentului și cooperarea cu Comisia;

                           —

                           să se analizeze dacă este oportună modificarea structurii sale administrative sau să se susțină mai intens activitățile sale principale în scopul optimizării lucrărilor instituției;

                           —

                           să se garanteze existența unui sprijin suficient și prezența unor experți care să vegheze la calitatea lucrărilor legislative;

                           —

                           să se elaboreze un statut al asistenților deputaților; și

                           —

                           să se asigure un angajament financiar pentru acoperirea cheltuielilor de participare a delegațiilor Parlamentului la reuniunile organizate în afara locurilor în care Parlamentul își desfășoară activitatea;

         Prezentarea conturilor Parlamentului European

               14.

               constată că, în 2006, Parlamentul a înregistrat venituri care se ridică la 126 126 604 EUR (112 393 557 EUR în 2005: +12,2 %);

               15.

               ia act de cifrele cu care au fost închise conturile Parlamentului pentru exercițiul financiar 2006, și anume:

                              (în EUR)

                           Utilizarea creditelor 2006 (15)

                                       I.

                                       Credite 2006

                                       —

                                       credite inițiale

                           1 321 600 000

                                       —

                                       buget rectificativ

                           —

                                       —

                                       credite finale

                           1 321 600 000

                                       II.

                                       Credite finale 2006

                                       —

                                       angajamente

                           1 306 325 432

                           (procentaj din creditele finale)

                           (98,76 %)

                                       —

                                       plăți

                           1 117 578 610

                           (procentaj din angajamente)

                           (85,49 %)

                                       III.

                                       Reportări pentru 2007

                                       —

                                       reportări automate pentru 2007

                           188 746 822

                           (procentaj din creditele finale)

                           (14,26 %)

                           (procentaj din angajamente)

                           (14,43 %)

                                       —

                                       reportări neautomate (credite neangajate reportate)

                           4 817 000

                           (procentaj din creditele finale)

                           (0,36 %)

                                       IV.

                                       Anulări

                                       —

                                       credite anulate

                           15 274 568

                           (procentaj din creditele finale)

                           (1,15 %)

                                       V.

                                       Credite reportate pentru 2006

                                       —

                                       reportări automate

                           307 163 636

                                       —

                                       plăți din aceste reportări

                           285 578 104

                           (procentaj din raportări)

                           (92,95 %)

                                       —

                                       rată de anulare

                           21 585 532

                                       VI.

                                       Credite din venituri alocate în 2006

                                       —

                                       credite din venituri alocate

                           40 017 311

                                       —

                                       angajamente

                           30 778 877

                           (procentaj din creditele din venituri alocate)

                           (73,86 %)

                                       —

                                       plăți

                           5 858 229

                           (procentaj din creditele angajate generate din venituri alocate)

                           (18,75 %)

                                       —

                                       credite disponibile din venituri alocate

                           9 238 434

                                       VII.

                                       Credite din venituri alocate reportate pentru 2007

                                       —

                                       credite din venituri alocate reportate

                           34 831 297

                                       VIII.

                                       Credite din venituri alocate reportate pentru 2006

                                       —

                                       credite din venituri alocate reportate

                           32 288 714

                                       —

                                       angajamente

                           32 054 298

                                       —

                                       plăți

                           31 086 918

                           (procentaj din angajamente)

                           (96,36 %)

               16.

               ia act de faptul că prezentarea conturilor din raportul de gestiune bugetară și financiară s-a modificat față de exercițiul precedent; speră ca administrația să realizeze și să păstreze o prezentare care să permită compararea cu ușurință a execuției bugetare de-a lungul anilor;

               17.

               constată că, în 2006, 98,76 % din creditele înregistrate în bugetul Parlamentului au fost angajate, cu o rată de anulare de 1,15 %, și că, la fel ca în anii precedenți, a fost atins un nivel foarte ridicat de execuție bugetară;

               18.

               reamintește, cu toate acestea, că acest nivel ridicat de execuție se datorează în parte practicii constante, aplicate din 1992, de a realiza transferuri colectoare, operațiune care constă în transferarea tuturor creditelor disponibile la sfârșitul exercițiului la liniile bugetare privind clădirile și, în special, pentru a proceda la injecții anticipate de capital în vederea reducerii dobânzilor viitoare; constată că, în acest mod, în 2007 a fost colectată suma de 37 246 425 EUR;

               19.

               relevă faptul că, în 2006, a fost utilizată suma de 124 071 425 EUR (71,4 % din transferuri) pentru consolidarea unui anumit număr de linii bugetare din domeniul politicii imobiliare (din această sumă, 38 603 580 EUR au provenit din credite provizorii); reamintește că creditele înscrise inițial la liniile bugetare 2 0 0 1-2 0 0 8 nu se ridicau decât la 14 287 887 EUR;

               20.

               reamintește, de asemenea, că în total au fost autorizate 37 de transferuri, totalizând 173 751 700 EUR (și anume 13 % din creditele finale; la Comisie, transferurile reprezintă în jur de 4 % din creditele de plată); observă că un număr ridicat de transferuri ar putea aduce atingere principiilor bugetare;

         Observațiile Curții de Conturi privind exercițiul financiar 2006

               21.

               ia act de constatarea Curții de Conturi conform căreia „toate instituțiile au pus în aplicare un cadru satisfăcător de sisteme de supraveghere și control, astfel cum este prevăzut în Regulamentul financiar, iar eșantionul testat nu a indicat un nivel de eroare semnificativ (16)”;

               22.

               remarcă faptul că Curtea de Conturi a relevat următoarele deficiențele privind acordarea indemnizațiilor de asistență parlamentară: „Curtea de Conturi constată […] că Biroul nu a garantat că normele privind plata indemnizațiilor pentru asistență parlamentară, prin care se solicită prezentarea de documente justificative corespunzătoare, au fost puse în aplicare în mod eficient. […] Biroul ar trebui să ia măsuri pentru a obține documentele considerate esențiale pentru a demonstra faptul că cheltuielile au fost justificate (17)”;

               23.

               își prezintă comentariile realizate pe această temă luând în considerare observațiile auditorului intern de la punctele 56-68;

         Raportul anual al auditorului intern

               24.

               relevă că, în 2006, serviciul de audit intern a adoptat sau a publicat sub formă de proiect 16 rapoarte de audit; printre aceste rapoarte se află auditarea procedurilor de achiziții publice, auditarea indemnizațiilor acordate pentru asistență parlamentară și monitorizarea celor 452 de acțiuni individuale care decurg din analizarea cadrului de control intern de la nivelul instituției;

               25.

               salută faptul că auditorul intern a putut să își prezente în mod oficial Comisiei pentru control bugetar concluziile raportului său anual pe 2006, menționând cu acest prilej că raportul său constituie nu doar un instrument de gestiune internă, ci și un element de referință important pentru exercițiul anual de descărcare de gestiune;

               26.

               împărtășește opinia auditorului intern privind importanța sporită care trebuie acordată introducerii unui cadru de control intern performant; în acest context, relevă măsurile care vizează îmbunătățirea respectării normelor și obiectivelor de control; constată că punerea în aplicare a celor 20 de acțiuni cu caracter determinant menționate de către auditorul intern în primul său audit de monitorizare va face obiectul unui al doilea audit de monitorizare în 2008; ia act de indicațiile administrației conform cărora 18 dintre cele 20 de acțiuni au fost puse în aplicare și că celelalte două acțiuni sunt în curs de realizare;

               27.

               salută progresele transmise de administrație în materie de proceduri de achiziții publice și, în special, înființarea unui forum de achiziții publice; ia act de faptul că, în 2008, auditorul intern va realiza un nou audit privind urmărirea punerii în aplicare a celor 144 de acțiuni individuale care decurg din auditarea procedurilor de achiziții publice;

         Gestiunea financiară a Parlamentului European și rapoartele de activitate ale directorilor generali

               28.

               reamintește organelor sale competente decizia sa (18) conform căreia „[…] rambursările pentru clădiri […] ar trebui incluse în strategia bugetară”; regretă faptul că organele sale competente nu au executat niciodată deciziile adoptate în plen și că și-au continuat practica de neincludere în buget a politicii imobiliare a Parlamentului pentru viitoarele sale achiziții (linia bugetară intitulată „Achiziții de bunuri imobile” nu conține decât mențiuni simbolice pentru anii 2005, 2006 și 2007);

               29.

               constată că, la 21 ianuarie 2008, cu ocazia unei audieri publice în fața Comisiei pentru control bugetar, secretarul general a anunțat un plan strategic pentru politica imobiliară a Parlamentului; solicită ca secretarul general să prezinte acest plan Comisiei pentru control bugetar cu ocazia procedurii de descărcare de gestiune pentru 2007;

               30.

               își reiterează cererea de modificare a articolului 16 din normele interne privind execuția bugetului Parlamentului European pentru ca orice proiect imobiliar cu implicații financiare semnificative asupra bugetului Parlamentului European să fie supus aprobării Comisiei pentru bugete;

               31.

               salută faptul că secretarul general și toți directorii generali au afirmat că au în mod rezonabil certitudinea că resursele alocate activităților respective au fost utilizate în scopurile prevăzute și în conformitate cu principiile bunei gestiuni financiare; constată cu satisfacție că aceștia au afirmat, de asemenea, că procedurile de control introduse oferă garanții suficiente privind legalitatea și regularitatea operațiunilor subiacente;

               32.

               solicită ca administrația Parlamentului să respecte principiile bugetare și să întocmească un proiect de buget care să garanteze că sumele înscrise în acesta reflectă mai bine nevoile reale ale diferitelor sectoare de activitate ale Parlamentului; solicită ordonatorilor de credite delegați să indice clar în cadrul rapoartelor lor de activitate anuale, într-un tablou recapitulativ separat de la începutul rapoartelor, creditele finale, creditele de angajament, plățile, sumele reportate, creditele anulate și suma pe care direcția generală o eliberează pentru transferuri colectoare;

               33.

               salută faptul că directorii generali au reexaminat lista contractelor pe termen lung;

               34.

               solicită direcțiilor sale generale să își intensifice eforturile pentru ca rapoartele lor să nu se limiteze la o structură comună, ci să conțină și elemente de informare comparabile, pentru a fi mai ușor lizibile;

               35.

               salută faptul că auditorul intern și serviciile s-au pus de acord în privința aplicării planurilor de acțiune care vizează dotarea Parlamentului cu un dispozitiv de control intern performant; în acest sens, în 2003 și 2004 au fost hotărâte 452 de acțiuni individuale; constată că, dintre aceste 452 de acțiuni, 225 au fost realizate integral, iar 121 au fost realizate parțial în 2006; constată, de asemenea, că auditorul intern a identificat 20 de acțiuni cu „caracter determinant” care se referă la domenii expuse unor riscuri ridicate; ia act de faptul că, în acest stadiu, administrația declară că 18 dintre cele 20 de acțiuni au fost puse în aplicare și că auditorul intern le va examina în cursul unui al doilea audit de monitorizare, în 2008;

         Achiziții publice

               36.

               reamintește faptul că, în conformitate cu articolele 54 și 119 din normele de aplicare a Regulamentului financiar (19), instituțiile prezintă autorității bugetare rapoarte privind procedurile negociate și privind contractele care nu cad sub incidența directivelor privind achizițiile publice; reamintește, de asemenea, că o listă a contractanților cărora li s-au atribuit contracte cu o valoare mai mare de 50 000 EUR, dar mai mică decât pragul stabilit în directivele sus-menționate, este publicată în Jurnalul Oficial, iar contractele cu valori cuprinse între 13 800 EUR și 50 000 EUR sunt publicate pe paginile de internet ale instituțiilor;

               37.

               constată că raportul anual conține următoarele informații privind contractele atribuite în 2006:

                           Tipul contractului

                           Număr
                           [2005 în ()]

                           Procentaj
                           [2005 în ()]

                           Valoarea în EUR
                           [2005 în ()]

                           Procentaj
                           [2005 în ()]

                           Servicii

                           199 (199)

                           69 % (64 %)

                           67 315 809
                           (89 551 639)

                           23 % (44 %)

                           Bunuri

                           56 (53)

                           20 % (17 %)

                           61 441 090
                           (29 036 604)

                           21 % (14 %)

                           Lucrări

                           31 (48)

                           11 % (15 %)

                           20 026 192
                           (13 763 856)

                           7 % (7 %)

                           Clădiri

                           1 (12)

                           0 % (4 %)

                           143 125 000
                           (73 149 658)

                           49 % (35 %)

                              Total

                           287 (312)

                           100 %

                           291 908 091
                           (205 501 756)

                           100 %

               38.

               constată că repartizarea contractelor atribuite în 2006 (în afara contractului imobiliar atribuit prin procedură negociată – achiziția clădirilor de la Strasbourg – care reprezintă în sine o valoare de 143 125 000 EUR) pe tip de procedură utilizată, a fost următoarea:

                           Tipul procedurii

                           Număr
                           [2005 în ()]

                           Procentaj
                           [2005 în ()]

                           Valoarea în EUR
                           [2005 în ()]

                           Procentaj
                           [2005 în ()]

                           Valoarea medie
                           [2005 în ()]

                           Deschisă

                           73 (64)

                           25 % (21 %)

                           93 681 193
                           (94 187 176)

                           62 % (71 %)

                           1 283 304
                           (1 471 675)

                           Restrânsă

                           84 (112)

                           30 % (37 %)

                           7 044 607
                           (26 676 276)

                           5 % (20 %)

                           83 863
                           (238 181)

                           Negociată

                           129 (124)

                           45 % (42 %)

                           48 057 291
                           (11 488 646)

                           33 % (9 %)

                           372 537
                           (92 650)

                              Total

                           286 (300)

                           100 %

                           148 783 091
                           (132 352 098)

                           100 %

                           520 220
                           (441 174)

               39.

               relevă că în 2006 au fost atribuite 128 de contracte cu o valoarea egală sau mai mare de 50 000 EUR și 159 contracte cu o valoare cuprinsă între 13 800 EUR și 50 000 EUR; subliniază că aceste cifre arată că contractele cu o valoare mai mică de 50 000 EUR reprezintă doar 1,7 % din valoarea totală, dar 55 % din numărul total al contractelor atribuite de către Parlament;

               40.

               constată că, în ceea ce privește valoarea, 67 % din contracte au fost atribuite prin proceduri deschise (62 %) și restrânse (5 %); totuși regretă, în ceea ce privește valoarea, că 33 % din contracte au fost atribuite prin procedura negociată; solicită secretarului general să explice această creștere față de anul precedent;

               41.

               remarcă totuși că, pentru 2006, comparația care trebuie efectuată conform articolului 54 din normele de aplicare a regulamentului financiar (între numărul de contracte acordate în exercițiul n și cele acordate în exercițiul n – 1 de către ordonatorul de credite delegat) nu a fost posibilă datorită modificărilor de reglementare intervenite în cursul anului respectiv, modificări care nu privesc decât contractele demarate începând cu 22 august; în 2006, Parlamentul a recurs la procedura negociată pentru 74 de contracte (2005: 136 de contracte);

               42.

               reamintește că auditorul intern a realizat auditarea procedurilor de achiziții publice la scara instituției; salută acordul încheiat între auditorul intern și servicii privind un vast plan de acțiuni care să cuprindă 144 de acțiuni individuale ce trebuie realizate; salută faptul că una dintre sarcinile principale înscrise în programul de lucru al auditorului intern pentru 2008 este o nouă auditare a procedurilor de achiziții publice în scopul examinării progreselor realizate;

               43.

               solicită secretarului general să explice stadiul în care se află acțiunea de creare a unei baze de date care să cuprindă contractele conform articolului 95 din regulamentul financiar; constată, în același timp, că regulamentul financiar revizuit prevede înființarea unei baze de date centrale unice pentru toate instituțiile, administrată de Comisie;

         Grupuri politice (verificarea conturilor și a procedurilor – postul bugetar 4 0 0 0)

               44.

               reafirmă faptul că grupurile politice sunt responsabile de gestionarea și utilizarea fondurilor care le sunt alocate din bugetul Parlamentului și că nu este de competența serviciului de audit intern al Parlamentului să verifice condițiile în care sunt folosite creditele de la postul bugetar 4 0 0 0;

               45.

               salută faptul că grupurile politice și-au publicat rapoartele de audit extern și conturile pe 2006 pe site-ul intranet al Parlamentului;

               46.

               constată că, în 2006, creditele înscrise în postul bugetar 4 0 0 0 au fost utilizate după cum urmează:

                              (în mii de EUR)

                           Total disponibil în bugetul 2006

                           70 900

                           Deputați neafiliați

                           1 644

                           Cuantum disponibil pentru grupuri

                           69 256

                           Grup

                           Alocat de la bugetul Parlamentului

                           Resurse proprii ale grupurilor și reportări

                           Cheltuieli 2006

                           Rată de utilizare a creditelor disponibile

                           Plafon al reportărilor (20)

                           Reportări pentru 2007

                           PPE-DE

                           18 088

                           7 203

                           16 345

                           64,6 %

                           9 044

                           8 947

                           PSE

                           13 989

                           6 934

                           14 191

                           67,8 %

                           6 995

                           6 732

                           ELDR/ALDE

                           6 526

                           3 145

                           6 383

                           66,1 %

                           3 263

                           3 263

                           Verts/ALE

                           2 836

                           1 157

                           2 716

                           68,0 %

                           1 418

                           1 278

                           GUE/NGL

                           2 582

                           1 265

                           3 189

                           77,5 %

                           1 426

                           928

                           UEN

                           1 896

                           454

                           1 863

                           79,3 %

                           948

                           487

                           IND/DEM

                           2 034

                           875

                           1 912

                           65,7 %

                           1 017

                           997

                           NI

                           1 384

                           260

                           1 222

                           74,3 %

                           692

                           136

                              Total

                           49 606

                           21 294

                           47 821

                           67,4 %

                           24 803

                           22 767

               47.

               ia act de faptul că auditorii externi ai grupurilor politice au confirmat conformitatea conturilor cu dispozițiile în vigoare și cu standardele contabile internaționale;

               48.

               relevă că grupurile politice au utilizat în medie doar 67,4 % din creditele care le-au fost alocate (față de 66 % în 2005 și 74 % în 2004);

               49.

               relevă că, la 9 iulie 2007, Biroul a examinat rapoartele grupurilor politice privind execuția bugetului, precum și rapoartele auditorilor respectivi; relevă, în acest context, că Biroul a însărcinat ordonatorul de credite să procedeze la recuperarea, de la Grupul ALDE a sumei de 25 403,77 EUR credite neutilizate, deoarece această sumă nu a putut fi reportată;

         Partide politice la nivel european

               50.

               constată că, la închiderea exercițiului financiar 2006, conturile se prezintă după cum urmează:
               Execuția bugetului 2006 în cadrul acordului

                              (EUR)

                           Partid (21)

                           Resurse proprii

                           Subvenții totale de la PE

                           Venituri totale

                           Subvenții în % din cheltuielile eligibile (max. 75 %)

                           PPE

                           1 106 891,41

                           2 914 059,56

                           4 020 950,97

                           72,50 %

                           PSE

                           932 781,81

                           2 580 000,00

                           3 512 781,81

                           71,49 %

                           ELDR

                           340 782,87

                           883 500,00

                           1 224 282,87

                           71,97 %

                           EFGP

                           240 204,29

                           581 000,00

                           821 204,29

                           71,20 %

                           GE

                           172 875,00

                           439 018,54

                           611 893,54

                           71,82 %

                           PDE

                           55 189,84

                           163 570,75

                           218 760,59

                           75,00 %

                           AEN

                           49 385,00

                           144 808,81

                           194 193,81

                           74,57 %

                           ADIE

                           59 513,36

                           125 016,22

                           184 529,58

                           75,00 %

                           EFA

                           69 665,67

                           220 913,67

                           290 579,34

                           75,00 %

                           EUD

                           47 597,22

                           29 670,24

                           77 267,46

                           62,59 %

                              Total

                           3 074 886,47

                           8 081 557,78

                           11 156 444,25

                           72,13 %

               51.

               subliniază că auditorii externi au certificat conformitatea conturilor cu dispozițiile statutare prevăzute la articolele 6, 7, 8 și 10 din Regulamentul (CE) nr. 2004/2003 al Parlamentului European și al Consiliului din 4 noiembrie 2003 privind statutul și finanțarea partidelor politice la nivel european (22) și faptul că aceste conturi prezintă o imagine reală și fidelă a situației financiare a partidelor politice la închiderea exercițiului financiar 2006;

               52.

               apreciază faptul că partidele politice la nivel european au reușit să atingă o rată ridicată de utilizare a creditelor alocate;

               53.

               observă, cu toate acestea, că ordonatorul de credite a fost însărcinat:

                           —

                           să procedeze la recuperarea excedentului de 248 953,91 EUR de la PDE, de 215 498,59 EUR de la AEN, de 69 317,14 EUR de la ADIE și de 24 799,11 EUR de la EUD;

                           —

                           și să procedeze la recuperarea sumei de 121 670,10 EUR de la EUD și de 70 902,64 EUR de la ADIE din cauza neconformității cu articolul 3 alineatul (1) litera (b) din Regulamentul (CE) nr. 2004/2003;

               54.

               solicită secretarului general să precizeze dacă sumele respective au fost recuperate;

               55.

               constată că auditorul intern a revizuit punerea în aplicare a dispozițiilor privind contribuțiile în favoarea partidelor politice la nivel european și a emis raportul corespunzător în august 2007; salută faptul că acesta a realizat un plan de acțiune detaliat, agreat de administrație; solicită ca rezultatele acestui audit să facă parte din procedura de descărcare de gestiune pe 2007;

               56.

               remarcă faptul că bugetul unui partid politic la nivel european poate fi finanțat în procent de 85 % din bugetul Parlamentului începând cu 2008 (75 % până la sfârșitul lui 2007); subliniază că acest nivel al subvențiilor din bugetul Parlamentului conferă partidelor o responsabilitate și mai mare pentru activitățile desfășurate;

         Indemnizațiile pentru asistență parlamentară (IAP)

               57.

               ia act de faptul că Curtea de Conturi a constatat și a criticat deficiențele existente în cadrul de reglementare stabilit de Birou și că mare parte din sumele plătite deputaților în Parlamentul European cu titlu de IAP nu a fost ulterior susținută de documentele justificative corespunzătoare în sprijinul cheltuielilor suportate în numele deputatului; recunoaște, în același timp, efortul depus de Birou și de administrație în 2007 pentru remedierea acestei situații; constată cu satisfacție că, pentru anul 2006, administrația menționează că a primit, până la sfârșitul lui 2007, peste 99 % din documentele justificative;

               58.

               observă, cu toate acestea, că pentru 2004 și 2005, administrația nu a putut să obțină decât 57 % și, respectiv, 51 % din documentele solicitate; în acest context, remarcă decizia politică de a aplica norma adoptată la 13 decembrie 2006 retroactiv pentru perioada 2004-2005;

               59.

               dorește ca, în ceea ce privește obligația de a furniza documente justificative pentru utilizarea indemnizațiilor de asistență parlamentară în 2004 și 2005, toți deputații să primească o comunicare în care aceștia să fie întrebați dacă trebuie să depună la administrație alte documente justificative pentru respectiva perioadă sau dacă dosarul lor este complet;

               60.

               solicită administrației să aplice în mod corect și consecvent normele privind cheltuielile și indemnizațiile deputaților (normele CID) (23) și să identifice prompt orice nereguli și omisiuni;

               61.

               solicită administrației să stabilească o procedură care să vizeze o comunicare mai bună și mai vizibilă cu deputații, respectarea sistematică a termenelor pentru trimiterea documentelor justificative stabilite în normele CID, pentru a garanta că acestea sunt furnizate astfel încât să se încadreze în procedura și în calendarul obligatoriu al Curții de Conturi de întocmire a raportului său anual, precum și o confirmare finală adresată deputaților, odată ce dosarul lor este închis;

               62.

               încurajează grupul de lucru al Biroului care se ocupă de Statutul deputaților să își prezinte concluziile pentru a se putea pune rapid în practică, în mod adecvat, observațiile formulate de către auditorul intern în raportul său privind IAP; confirmă, având în vedere lucrările acestui grup și în contextul unei noi norme care va trebui stabilită de către organele politice competente, responsabilitatea administrației de a garanta că IAP sunt acordate cu respectarea principiilor bunei gestiuni financiare, legalității și regularității; înțelege problemele și dificultățile care apar în armonizarea IAP cu legislația socială și fiscală a fiecăruia dintre cele 27 de state membre; solicită începerea imediată a negocierilor necesare cu statele membre și cu statul belgian; solicită ca această operațiune care este, fără îndoială, complexă să nu afecteze aplicarea în paralel a unor noi norme pentru IAP;

               63.

               constată că raportul auditorului intern preconizează o evoluție în două etape a condițiilor de angajare ale asistenților parlamentari; într-o primă fază, raportul contractual dintre asistent (asistenți) și deputat ar trebui să se bazeze în mod sistematic pe un contract de angajare care să utilizeze un model de contrat obligatoriu îmbunătățit; într-o a doua fază, obiectivul ar fi integrarea asistenților în categoria de personal cărora li se aplică Regimul aplicabil celorlalți agenți ai Comunităților Europene;

               64.

               relevă faptul că asistența acordată deputaților trebuie să fie însoțită de flexibilitate și mobilitate, dar noul statut al asistenților ar trebui să instituie standarde minime privind renumerația și drepturile sociale în conformitate cu legislația europeană aplicabilă;

               65.

               ia act de deciziile luate în unanimitate de Conferința președinților și de Birou la 6 și, respectiv, la 10 martie 2008,

                           —

                           prin care se solicită administrației să asigure aplicarea consecventă a normelor interne ale Parlamentului privind rambursarea cheltuielilor pentru asistență parlamentară;

                           —

                           prin care secretarului general i se încredințează sarcina de a contacta Comisia și Consiliul pentru a asigura posibilitatea existenței unui nou set de norme privind asistenții deputaților, prin intermediul unui regim modificat privind personalul contractual, păstrând în același timp libertatea deputaților de a-și angaja asistenții și de a stabili în mod independent nivelul de salarizare a acestora;

                           —

                           prin care grupul său de lucru care se ocupă de Statutul deputaților, al asistenților și de fondul de pensii este însărcinat să evalueze urgent și în detaliu funcționalitatea normelor existente și, având în vedere importanța problemei, să prezinte propunerile de modificare a normelor pe care le consideră necesare;

                     insistă ca un membru al Comisiei pentru control bugetar, în calitate de comisie competentă pentru acordarea descărcării de gestiune, să facă parte din acest grup de lucru în calitate de observator; în acest context, reamintește Biroului comentariile efectuate cu privire la Secțiunea I – Parlamentul European din Rezoluția sa din 25 octombrie 2007 privind proiectul de buget general al Uniunii Europene pentru exercițiul financiar 2008 (24) și Rezoluția sa din 26 septembrie 2006 împreună cu comentariile care fac parte integrantă din decizia privind descărcarea de gestiune pentru execuția bugetului general al Uniunii Europene pentru exercițiul financiar 2004, Secțiunea I – Parlamentul European (25); solicită autorităților competente să prezinte un raport Comisiei pentru control bugetar privind progresele realizate, înainte de sfârșitul anului 2008;

               66.

               insistă, în special, ca:

                           —

                           în conformitate cu punctul 76 din rezoluția sa din 26 septembrie 2006, menționată anterior, Parlamentul să încheie contracte-cadru exclusiv cu societăți din statele membre specializate, conform legislațiilor naționale aplicabile, în gestiunea problemelor fiscale și de asigurări sociale legate de contractele de muncă și așteaptă ca administrația Parlamentului să stabilească un calendar pentru punerea în aplicare integrală a dispozițiilor respectivului punct până la 1 septembrie 2008;

                           —

                           având în vedere faptul că deficiențele descoperite de auditul intern se referă în principal la contractele cu prestatorii de servicii, temporar, până la găsirea unei soluții permanente, contractele de prestări servicii să fie procesate de agenți plătitori din statele membre; agentul plătitor să fie responsabil de conformitatea contractelor de prestări servicii cu legislația fiscală și în materie de asigurări sociale din statele membre în cauză și cu normele privind cheltuielile și indemnizațiile deputaților, acestea trebuind să fie încă modificate în acest sens; și să nu fie acceptat niciun contract de prestări servicii care nu este conform acestor dispoziții;

                           —

                           administrația sa să fie pusă într-o postură din care să poată dovedi Curții de Conturi ce sume au fost plătite de către deputați asistenților lor, agenților plătitori și prestatorilor de servicii și în ce condiții;

                           —

                           să nu fie angajate rude ale deputaților;

                           —

                           nerespectarea legislației din statele membre și/sau a normelor privind cheltuielile și indemnizațiile deputaților (în forma revizuită) trebuie să conducă automat la suspendarea plăților și la recuperarea sumelor plătite nejustificat;

               67.

               solicită ca normele de aplicare a Statutului deputaților în Parlamentul European (26) care au implicații financiare să fie supuse oficial spre avizare prealabilă Comisiei pentru control bugetar;

               68.

               salută faptul că Biroul a aprobat, la 25 septembrie 2006, documentul Codex pentru asistenții și stagiarii parlamentari din Parlamentul European și că toți deputații au primit o copie a acestuia;

               69.

               solicită secretarului său general să informeze Comisia pentru control bugetar, până la sfârșitul lui 2008, asupra numărului de ordine de recuperare emise și asupra sumei totale aferente;

         Fondul voluntar de pensii

               70.

               constată că, în noiembrie 2006, fondul voluntar de pensii număra 659 de membri; constată că cotizația lunară la fond a fiecărui deputat se ridica la 3 354,21 EUR și era constituită după cum urmează: o treime, și anume 1 118,07 EUR, plătită de deputat și reținută în prezent din indemnizația sa de cheltuieli, și două treimi, și anume 2 236,14 EUR, plătite de Parlament;

               71.

               atrage atenția asupra punctelor privind transparența și sursele de venit la care se face referire în rezoluția sa din 24 aprilie 2007, menționată anterior;

               72.

               relevă că deficitul actuarial al fondului voluntar de pensii (existent din 2001) s-a redus de la 43 756 745 EUR în 2004 și 28 875 471 EUR în 2005 la 26 638 000 în 2006, ameliorând prin aceasta situația financiară actuarială de la 76,8 % în 2004 și 86,1 % în 2005 la 88,4 % în 2006; subliniază că, în ultimii ani, bursa de valori s-a dovedit a fi foarte instabilă și că, prin urmare, nu există nicio certitudine în ceea ce privește direcția în care evoluează deficitul actuarial al fondului; în acest context, subliniază faptul că fondul a investit 73 % din acțiunile sale; constată că gestionarii fondului ar fi trebuit să actualizeze deficitul actuarial de până la sfârșitul lunii decembrie 2007 înainte de 15 martie 2008;

               73.

               atrage atenția Biroului asupra punctului 84 din rezoluția sa din 24 aprilie 2007, menționată anterior, prin care se arată că s-a hotărât ca, odată ce Statutul deputaților în Parlamentul European intră în vigoare, fondul voluntar de pensii ar trebui să se limiteze la onorarea drepturilor existente (acumulate până în iunie 2009), ceea ce înseamnă că nici deputații actuali în Parlamentul European, nici ceilalți membri ai fondului nu mai pot continua să cotizeze la fond;

               74.

               se declară surprins de recomandarea recentă a Conferinței președinților de la 13 martie 2008, după consultarea de către grupul de lucru din cadrul Biroului care se ocupă de Statutul deputaților, al asistenților și de fondul de pensii, ca membrii fondului voluntar de pensii să poată dobândi drepturi de pensie noi odată cu intrarea în vigoare a noului Statut al deputaților; reamintește Biroului, în calitate de organ decizional în această chestiune, dorința politică a Parlamentului, așa cum este menționată în rezoluțiile sale privind descărcarea de gestiune pentru execuția bugetului Parlamentului aferent exercițiilor financiare 2004 și 2005, ca activitățile fondului voluntar de pensii să fie restrânse în mod eficient și să se limiteze la onorarea drepturilor dobândite odată cu intrarea în vigoare a Statutului deputaților; insistă ca grupul de lucru al Biroului să ia măsurile necesare în conformitate cu deciziile Parlamentului;

         Pregătirea punerii în aplicare a Tratatului de la Lisabona

               75.

               reamintește că în 2006 Parlamentul dorea „să se analizeze dacă este oportună modificarea structurii sale administrative sau susținerea mai intensă a activităților sale de bază în scopul optimizării lucrărilor instituției” (27); reamintește, de asemenea, că, în același timp, a considerat că „sporirea responsabilităților Parlamentului European în cadrul deciziilor legislative necesită sprijinul unor resurse mult mai importante pentru această activitate centrală” (28);

               76.

               ia act de răspunsul administrației sale privind punerea în aplicare a Acordului interinstituțional privind o mai bună legiferare;

               77.

               reamintește, de asemenea, că Tratatul de la Lisabona extinde considerabil domeniul codeciziei și că aceasta devine procedura legislativă normală, Parlamentul urmând astfel să devină organ colegislativ aflat pe o poziție de egalitate cu Consiliul pentru 95 % din legislația europeană;

               78.

               în acest context solicită administrației sale să prezinte înainte de 30 noiembrie 2008:

                           —

                           un tabel cu personalul Parlamentului (funcționari și alți agenți) defalcat pe grade, direcții generale, naționalitate și sex, inclusiv o evaluare;

                           —

                           o analiză a modului în care a fost utilizat bugetul pentru studii în direcțiile generale;

               79.

               reamintește că, în cursul procedurii bugetare pentru 2007, Parlamentul European a invitat Comisia să realizeze o evaluare pe termen mediu a nevoilor sale de personal și să furnizeze un raport detaliat privind personalul său auxiliar și cu funcții de coordonare; invită administrația sa să realizeze o evaluare a personalului Parlamentului pe această bază, utilizând aceleași instrumente; solicită să fie transmis Comisiei pentru control bugetar un raport de evaluare, în timp util pentru descărcarea de gestiune pe 2007; în acest context, dorește să știe câți funcționari și alți agenți au drept sarcini să ajute deputații în activitățile colegislative, câți agenți lucrează pentru delegațiile parlamentare și câți agenți asigură asistența administrativă a Parlamentului;

         Acțiunile realizate după descărcarea de gestiune 2005

               80.

               salută scăderea cheltuielilor operaționale estimate ce derivă din păstrarea mai multor locuri de desfășurare a activității, de la 203 000 000 EUR pentru 2002 la 155 000 000 EUR pentru 2007; accentuează faptul că aceasta reprezintă o reducere de aproximativ 24 % într-o perioadă de cinci ani; solicită administrației sale să continue procesul de raționalizare; accentuează faptul că cerința de a menține mai multe locuri de desfășurare a activității este prevăzută în tratate; consideră că trebuie să existe o coordonare optimă între aceste locuri; subliniază faptul că cetățenii nu înțeleg de ce Parlamentul trebuie să își desfășoare activitatea în trei locuri;

               81.

               ia act de răspunsul administrației sale (29) privind posibilitatea de a înființa o autoritate europeană pentru chestiuni imobiliare, în care se menționează că înființarea unui birou unic care să se ocupe de construirea și întreținerea clădirilor unde își desfășoară activitatea instituțiile și organele Uniunii Europene nu răspunde nevoilor de economie și de cea mai bună gestiune care au fost formulate; în același timp constată că se dorește și este de dorit să existe o cooperare mai strânsă;

               82.

               ia act de faptul că nu s-a înregistrat nici un progres în negocierile cu guvernul belgian privind terenurile ocupate de clădirile D4-D5 și dezvoltarea acestora; solicită vicepreședintelui responsabil cu politica imobiliară să ia legătura cu noul guvern cât mai curând posibil;

               83.

               remarcă progresul care s-a putut înregistra în continuarea cererilor de creare a unui plan Kyoto-plus; reamintește că, în data de 18 iunie 2007, Biroul:

                           —

                           l-a invitat pe secretarul general să lanseze o procedură de ofertare pentru evaluarea cantității de CO2 emise de Parlament;

                           —

                           a luat act de revizuirea, de către administrație, a obiectivelor de mediu și a acțiunilor cheie pentru viitor și le-a aprobat;

                           —

                           a adoptat un calendar pentru fazele viitoare ale EMAS;

                           —

                           a solicitat secretarului general să realizeze un plan de acțiune detaliat;

                           —

                           a hotărât înființarea unui grup de lucru însărcinat cu urmărirea emisiilor de CO2, format din doi membri ai Biroului care vor fi desemnați la un stadiu viitor al procesului EMAS;

                           —

                           a consacrat principiul includerii tuturor inițiativelor de mediu în EMAS și a convenit că este necesar să se vegheze la disponibilitatea resurselor pentru a îmbunătăți EMAS;

               84.

               solicită ca orice progres să fie adus la cunoștința Comisiei pentru control bugetar;

         Multilingvismul

               85.

               subliniază importanța sporită a Codului de conduită privind multilingvismul pentru lucrările parlamentare ale deputaților; este preocupat de faptul că cele două rapoarte semestriale pe anul 2006 privind punerea în aplicare a Codului de conduită au arătat deficiențe la nivelul utilizării eficiente a serviciului de interpretare; constată, prin urmare, că creditele disponibile nu au fost alocate în modul cel mai economic și că sectoarele principale afectate de aceste deficiențe au fost comisiile și delegațiile parlamentare, precum și grupurile politice; în acest context, și având în vedere raportul privind multilingvismul adoptat la 5 septembrie 2006, solicită secretarului general să găsească o soluție comună împreună cu utilizatorii;

         Politica de informare și de comunicare

               86.

               reamintește că, în cadrul politicii de informare și de comunicare a Parlamentului, activitățile au fost extinse și au fost create noi instrumente de informare, care au avut un impact financiar considerabil asupra bugetului pe 2006 (centrul de vizitatori, web TV, instalații audiovizuale); solicită secretarului general să prezinte, înainte de sfârșitul lunii iulie 2008, un raport privind punerea în aplicare și evaluarea politicii de informare și de comunicare;

         Tehnologiile informației

               87.

               subliniază importanța tehnologiilor informației pentru Parlamentul European, în general, și pentru lucrările parlamentare, în special; regretă faptul că îmbunătățirile realizate se concentrează asupra prezentării instituției pe internet și intranet și nu asupra posibilității de a contribui la facilitarea și eficientizarea lucrărilor legislative;

         Chestiuni diverse

               88.

               solicită secretarului general să trimită Comisiei pentru bugete și Comisiei pentru control bugetar o copie a tuturor rapoartelor Biroului, inclusiv a rapoartelor grupurilor de lucru și ale Conferinței președinților care au un impact financiar;

               89.

               remarcă faptul că problema privind diferența de 4 136 125 BEF observată între încasările și înscrisurile corespunzătoare din 1982 a putut fi soluționată în 2007 și, prin urmare, va face parte din descărcarea de gestiune pentru exercițiul bugetar 2007.

         Concluziile discuțiilor asupra proiectului de raport din comisie

               90.

               reamintește importanța priorităților bugetare pentru procedura de descărcare de gestiune și, în același timp, își păstrează convingerea că rezultatele procedurii de descărcare de gestiune au o valoare inestimabilă pentru procedura bugetară; prin urmare, salută creșterea importanței cooperării strânse dintre Comisia pentru bugete și Comisia pentru control bugetar în conformitate cu Tratatul de la Lisabona;

               91.

               remarcă cu satisfacție progresul înregistrat în punerea în aplicare a priorităților bugetare pentru 2006; cu toate acestea, acordă în continuare atenție realizării priorităților bugetare;

               92.

               ia act de raportul auditorului intern – clasat a fi confidențial – privind indemnizațiile pentru asistență parlamentară, care a analizat mecanismele de control intern din acest sector și care propune îmbunătățiri; subliniază că, în orice moment din cursul întocmirii raportului de descărcare de gestiune, administrația sa a cooperat pe deplin cu raportorul în mod foarte transparent; subliniază, de asemenea, că Oficiul European de Luptă Antifraudă și Curtea de Conturi au fost invitate să analizeze raportul de audit intern și să întreprindă acțiunile adecvate în urma concluziilor raportului; regretă fapta de încălcare a dispozițiilor Regulamentului de procedură al Parlamentului în materie de confidențialitate, precum și publicarea de interpretări personale și politice ale unor informații confidențiale; consideră că interpretările dau o impresie falsă asupra obiectivelor și concluziilor raportului;

               93.

               solicită organelor competente să ia măsurile adecvate în vederea adoptării în ședință plenară, conform anexei VII secțiunea A punctul 1 al patrulea paragraf din Regulamentul de procedură al Parlamentului, a normelor privind procesarea administrativă a documentelor confidențiale, aprobate de Birou la 13 noiembrie 2006, la timp pentru procedura de descărcare de gestiune pentru exercițiul financiar 2007;

               94.

               constată cu regret că nu s-au înregistrat progrese în negocierile cu guvernul belgian privind terenurile ocupate de clădirile D4-D5 și dezvoltarea acestora; insistă ca guvernul belgian să își îndeplinească angajamentul politic ferm pe care și l-a asumat față de Parlamentul European.

      (1)  JO L 78, 15.3.2006.

      (2)  JO C 274, 15.11.2007, p. 1.

      (3)  JO C 318, 29.12.2007.

      (4)  JO C 273, 15.11.2007, p. 1.

      (5)  JO C 274, 15.11.2007, p. 130.

      (6)  JO L 248, 16.9.2002, p. 1.

      (7)  PE 349.540/Bur/ann/fin.

      (8)  JO C 320 E, 15.12.2005, p. 156.

      (9)  JO C 273, 15.11.2007, punctul 10.6.

      (10)  JO L 177, 6.7.2007, p. 3.

      (11)  JO L 187, 15.7.2008, p. 3.

      (12)  Decizia 2005/684/CE, Euratom a Parlamentului European din 28 septembrie 2005 de adoptare a Statutului deputaților în Parlamentul European (JO L 262, 7.10.2005, p. 1).

      (13)  Articolul 276 alineatul (1) din Tratatul CE.

      (14)  JO C 320 E, 15.12.2005, p. 156.

      (15)  JO C 318, 29.12.2007, p. 3.

      (16)  JO C 273, 15.11.2007, punctul 10.6.

      (17)  JO C 273, 15.11.2007, punctul 10.12.

      (18)  Punctul 5 din rezoluția sa din 24 aprilie 2007, menționată mai sus.

      (19)  Regulamentul (CE, Euratom) nr. 2342/2002 al Comisiei din 23 decembrie 2002 de stabilire a normelor de aplicare a Regulamentului (CE, Euratom) nr. 1605/2002 al Consiliului privind regulamentul financiar aplicabil bugetului general al Comunităților Europene (JO L 357, 31.12.2002, p. 1).

      (20)  Conform articolului 2.1.6 din normele privind utilizarea creditelor de la postul bugetar 4 0 0 0.

      (21)  PPE: Partidul Popular European; PSE: Partidul Socialist European; ELDR: Partidul Liberal, Democrat și Reformist European; EFGP: Federația Partidelor Verzi Europene; GE: Partidul Stângii Europene; PDE: Partidul Democrat European; AEN: Uniunea pentru Europa Națiunilor; ADIE: Alianța Democraților Independenți din Europa; EFA: Alianța Liberă Europeană; EUD: Democrații Europeni.

      (22)  JO L 297, 15.11.2003, p. 1.

      (23)  Document PE 113.116/BUR./rev. XXIV/03-2007 din 1 martie 2007.

      (24)  Texte adoptate, P6_TA(2007)0474, în special punctele 23 și 24.

      (25)  JO L 177, 6.7.2007, p. 3, punctele 73-79.

      (26)  PE 388.087/BUR/GT/REV 10.

      (27)  JO C 320 E, 15.12.2005, p. 156, punctul 19.

      (28)  JO C 320 E, 15.12.2005, p. 156, punctul 20.

      (29)  Scrisoarea Secretarului General din 29 octombrie 2007 (317 124).


title: Numărul de membri ai comisiilor Decizia Parlamentului European din 15 iulie 2009 privind numărul de membri ai comisiilor

text:
               19.8.2010

               RO

               Jurnalul Oficial al Uniunii Europene

               CE 224/34

         Miercuri, 15 iulie 2009Numărul de membri ai comisiilor
   P7_TA(2009)0001
   Decizia Parlamentului European din 15 iulie 2009 privind numărul de membri ai comisiilor
   2010/C 224 E/10

      Parlamentul European,

   având în vedere propunerea Conferinței președinților,
   având în vedere Decizia sa din 6 mai 2009 privind competențele și atribuțiile comisiilor permanente (1),
   având în vedere articolul 183 din Regulamentul său de procedură,

               1.

               decide ca numărul de membri ai comisiilor să fie după cum urmează:

                           I.

                           Comisia pentru afaceri externe: 76 de membri

                           II.

                           Comisia pentru dezvoltare: 30 de membri

                           III.

                           Comisia pentru comerținternațional: 29 de membri

                           IV.

                           Comisia pentru bugete: 44 de membri

                           V.

                           Comisia pentru control bugetar: 29 de membri

                           VI.

                           Comisia pentru afaceri economice și monetare: 48 de membri

                           VII.

                           Comisia pentru ocuparea forței de muncă și afaceri sociale: 50 de membri

                           VIII.

                           Comisia pentru mediu, sănătate publică și siguranță alimentară: 64 de membri

                           IX.

                           Comisia pentru industrie, cercetare și energie: 55 de membri

                           X.

                           Comisia pentru piața internă și protecția consumatorilor: 39 de membri

                           XI.

                           Comisia pentru transport și turism: 45 de membri

                           XII.

                           Comisia pentru dezvoltare regională: 49 de membri

                           XIII.

                           Comisia pentru agricultură și dezvoltare rurală: 45 de membri

                           XIV.

                           Comisia pentru pescuit: 24 de membri

                           XV.

                           Comisia pentru cultură și educație: 32 de membri

                           XVI.

                           Comisia pentru afaceri juridice: 25 de membri

                           XVII.

                           Comisia pentru libertăți civile, justiție și afaceri interne: 55 de membri

                           XVIII.

                           Comisia pentru afaceri constituționale: 25 de membri

                           XIX.

                           Comisia pentru drepturile femeii și egalitatea de gen: 35 de membri

                           XX.

                           Comisia pentru petiții: 35 de membri
                           Subcomisia pentru drepturile omului: 30 de membri
                           Subcomisia pentru securitate și apărare: 30 de membri;

               2.

               decide, cu privire la Decizia Conferinței președinților din 9 iulie 2009 privind componența birourilor comisiilor, faptul că birourile comisiilor pot fi formate din cel mult patru vicepreședinți;

               3.

               încredințează Președintelui sarcina de a transmite prezenta decizie, spre informare, Consiliului și Comisiei.

      (1)  Texte adoptate, P6_TA(2009)0348.


title: 2014/786/UE: Decizia Consiliului din 7 noiembrie 2014 privind poziția care urmează să fie adoptată, în numele Uniunii Europene, în cadrul Comitetului mixt al SEE cu privire la o modificare a Protocolului 31 la Acordul privind SEE privind cooperarea în domenii specifice în afara celor patru libertăți (Galileo)

text:
               13.11.2014

               RO

               Jurnalul Oficial al Uniunii Europene

               L 328/49

         DECIZIA CONSILIULUI
   din 7 noiembrie 2014
   privind poziția care urmează să fie adoptată, în numele Uniunii Europene, în cadrul Comitetului mixt al SEE cu privire la o modificare a Protocolului 31 la Acordul privind SEE privind cooperarea în domenii specifice în afara celor patru libertăți (Galileo)

      (2014/786/UE)

   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 172 coroborat cu articolul 218 alineatul (9),
   având în vedere Regulamentul (CE) nr. 2894/94 al Consiliului din 28 noiembrie 1994 privind normele de punere în aplicare a Acordului privind Spațiul Economic European (1), în special articolul 1 alineatul (3),
   având în vedere propunerea Comisiei Europene,
   întrucât:

               (1)

               Acordul privind Spațiul Economic European (2) („Acordul privind SEE”) a intrat în vigoare la 1 ianuarie 1994.

               (2)

               În temeiul articolului 98 din Acordul privind SEE, Comitetul mixt al SEE poate decide să modifice, printre altele, Protocolul 31 la Acordul privind SEE.

               (3)

               Protocolul 31 la Acordul privind SEE conține dispoziții și măsuri referitoare la cooperarea în domenii specifice în afara celor patru libertăți.

               (4)

               Este oportună extinderea cooperării dintre părțile contractante la Acordul privind SEE pentru a include Decizia nr. 1104/2011/UE a Parlamentului European și a Consiliului (3).

               (5)

               Prin urmare, Protocolul 31 la Acordul privind SEE ar trebui modificat în consecință.

               (6)

               Prin urmare, poziția Uniunii în cadrul Comitetului mixt al SEE ar trebui să se bazeze pe proiectul de decizie atașat,

         ADOPTĂ PREZENTA DECIZIE:
   Articolul 1
   Poziția care urmează să fie adoptată, în numele Uniunii Europene, în cadrul Comitetului mixt al SEE cu privire la modificarea propusă a Protocolului 31 la Acordul privind SEE privind cooperarea în domenii specifice în afara celor patru libertăți se bazează pe proiectul de decizie a Comitetului mixt al SEE atașat la prezenta decizie.
   Articolul 2
   Prezenta decizie intră în vigoare la data adoptării.

      Adoptată la Bruxelles, 7 noiembrie 2014.

            Pentru Consiliu

            Președintele

         P. C. PADOAN

      (1)  JO L 305, 30.11.1994, p. 6.

      (2)  JO L 1, 3.1.1994, p. 3.

      (3)  Decizia nr. 1104/2011/UE a Parlamentului European și a Consiliului din 25 octombrie 2011 privind modalitățile de acces la serviciul public reglementat oferit de sistemul global de radionavigație prin satelit constituit în cadrul programului Galileo (JO L 287, 4.11.2011, p. 1).

      PROIECT
      DECIZIA NR. …/2014 A COMITETULUI MIXT AL SEE
      din
      de modificare a Protocolului 31 la Acordul privind SEE privind cooperarea în domenii specifice în afara celor patru libertăți
      COMITETUL MIXT AL SEE,
      având în vedere Acordul privind Spațiul Economic European („Acordul privind SEE”), în special articolele 86 și 98,
      întrucât:

                  (1)

                  Norvegia a participat și a contribuit financiar la activitățile programelor europene GNSS care rezultă din Regulamentul (CE) nr. 683/2008 al Parlamentului European și al Consiliului (1) și va continua să participe și să contribuie financiar la activitățile care rezultă din Regulamentul (UE) nr. 1285/2013 (2) prin includerea regulamentelor menționate în Protocolul 31 la Acordul privind SEE.

                  (2)

                  Norvegia și Islanda au interesul ca toate serviciile să fie oferite de sistemul constituit în cadrul programului Galileo, inclusiv serviciul public reglementat („PRS”).

                  (3)

                  Este, prin urmare, oportun să se extindă cooperarea dintre părțile contractante la Acordul privind SEE pentru a include Decizia nr. 1104/2011/UE a Parlamentului European și a Consiliului din 25 octombrie 2011 privind modalitățile de acces la serviciul public reglementat oferit de sistemul global de radionavigație prin satelit constituit în cadrul programului Galileo (3).

                  (4)

                  Norvegia poate deveni participantă la PRS sub rezerva respectării condițiilor menționate la articolul 3 alineatul (5) din Decizia nr. 1104/2011/UE.

                  (5)

                  Acordul dintre Regatul Norvegiei și Uniunea Europeană privind procedurile de securitate pentru schimbul de informații clasificate (4), care a fost semnat la 22 noiembrie 2004, se aplică de la 1 decembrie 2004.

                  (6)

                  Acordul de cooperare în domeniul navigației prin satelit dintre Uniunea Europeană și statele sale membre și Regatul Norvegiei (5), care a fost semnat la 22 septembrie 2010, se aplică cu titlu provizoriu de la 1 mai 2011.

                  (7)

                  Prin urmare, Protocolul 31 la Acordul privind SEE ar trebui modificat pentru ca această cooperare extinsă să poată fi realizată,

            ADOPTĂ PREZENTA DECIZIE:
      Articolul 1
      La articolul 1 din Protocolul 31 la acord, după alineatul (8c) se introduce următorul alineat:

                     „(8d)

                                 (a)

                                 Statele AELS participă la activitățile care pot rezulta din următorul act al Uniunii:

                                             —

                                                32011 D 1104: Decizia nr. 1104/2011/UE a Parlamentului European și a Consiliului din 25 octombrie 2011 privind modalitățile de acces la serviciul public reglementat oferit de sistemul global de radionavigație prin satelit constituit în cadrul programului Galileo (JO L 287, 4.11.2011, p. 1).

                                 (b)

                                 Statele AELS pot deveni participante la PRS sub rezerva încheierii acordurilor menționate la articolul 3 alineatul (5) literele (a) și (b) din Decizia nr. 1104/2011/UE.

                                 (c)

                                 Participarea statelor AELS la activitatea diferitelor comitete și grupuri de experți referitoare la PRS se stabilește în regulamentele de procedură corespunzătoare ale acestora.

                                 (d)

                                 Articolul 10 din Decizia nr. 1104/2011/UE nu se aplică statelor AELS.

                                 (e)

                                 Prezentul alineat nu se aplică Liechtensteinului.

                                 (f)

                                 În ceea ce privește Islanda, prezentul alineat se suspendă până la decizia contrară a Comitetului mixt al SEE.”

      Articolul 2
      Prezenta decizie intră în vigoare în ziua următoare datei la care s-a efectuat ultima notificare în temeiul articolului 103 alineatul (1) din Acordul privind SEE (6).
      Articolul 3
      Prezenta decizie se publică în secțiunea SEE și în suplimentul SEE ale Jurnalului Oficial al Uniunii Europene.

         Adoptată la Bruxelles,

               Pentru Comitetul mixt al SEE

               Președintele

               Secretarii

               Comitetului mixt al SEE

         (1)  JO L 196, 24.7.2008, p. 1.

         (2)  JO L 347, 20.12.2013, p. 1.

         (3)  JO L 287, 4.11.2011, p. 1.

         (4)  JO L 362, 9.12.2004, p. 29.

         (5)  JO L 283, 29.10.2010, p. 12.

         (6)  [Nu au fost semnalate cerințe constituționale.] [Au fost semnalate cerințe constituționale.]


title: Decizia 2011/173/PESC a Consiliului din 21 martie 2011 privind măsuri restrictive, având în vedere situația din Bosnia și Herțegovina

text:
               22.3.2011

               RO

               Jurnalul Oficial al Uniunii Europene

               L 76/68

         DECIZIA 2011/173/PESC A CONSILIULUI
   din 21 martie 2011
   privind măsuri restrictive, având în vedere situația din Bosnia și Herțegovina
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 29,
   întrucât:

               (1)

               La 14 decembrie 2010, Consiliul a confirmat hotărârea sa de a sprijini Acordul-cadru general pentru pace de la Dayton, semnat la Paris, precum și disponibilitatea de a lua în considerare propuneri referitoare la consolidarea capacității Uniunii de a se implica în mod efectiv, în acest sens, alături de Bosnia și Herțegovina.

               (2)

               În acest context, ar trebui impuse măsuri restrictive împotriva anumitor persoane fizice sau juridice ale căror activități aduc atingere suveranității, integrității teritoriale, ordinii constituționale și personalității internaționale a Bosniei și Herțegovinei, reprezentând o gravă amenințare la adresa securității sau care aduc atingere Acordului-cadru general pentru pace de la Dayton, semnat la Paris, precum și anexelor acestuia.

               (3)

               Se impun noi acțiuni ale Uniunii pentru a pune în aplicare anumite măsuri,

         ADOPTĂ PREZENTA DECIZIE:
   Articolul 1
   (1)   Statele membre iau toate măsurile necesare pentru a preveni intrarea pe teritoriile lor sau tranzitarea teritoriilor lor de către persoanele ale căror activități:

               (a)

               aduc atingere suveranității, integrității teritoriale, ordinii constituționale și personalității internaționale a Bosniei și Herțegovinei;

               (b)

               reprezintă o amenințare gravă la adresa securității; sau

               (c)

               aduc atingere Acordului-cadru general pentru pace de la Dayton, semnat la Paris, precum și anexelor acestuia, inclusiv măsurilor stabilite cu privire la punerea în aplicare a acordului menționat anterior;

         și de către persoanele asociate cu acestea, persoane care figurează în lista din anexă.
   (2)   Dispozițiile alineatului (1) nu obligă un stat membru să refuze intrarea pe teritoriul său a propriilor săi resortisanți.
   (3)   Alineatul (1) nu aduce atingere cazurilor în care unui stat membru îi revine o obligație de drept internațional, și anume:

               (a)

               în calitate de țară-gazdă a unei organizații internaționale interguvernamentale;

               (b)

               în calitate de țară-gazdă a unei conferințe internaționale organizate de ONU sau sub auspiciile acesteia;

               (c)

               în temeiul unui acord multilateral care conferă privilegii și imunități; sau

               (d)

               în temeiul Tratatului de conciliere din 1929 (Pactul de la Lateran) încheiat de Sfântul Scaun (Statul Vatican) și Italia.

         (4)   Se consideră că alineatul (3) se aplică de asemenea în cazul în care un stat membru este țara-gazdă a Organizației pentru Securitate și Cooperare în Europa (OSCE).
   (5)   Consiliul este informat în mod corespunzător în toate cazurile în care un stat membru acordă o derogare în temeiul alineatelor (3) sau (4).
   (6)   Statele membre pot deroga de la măsurile impuse în temeiul alineatului (1), atunci când deplasarea unei persoane se justifică din motive umanitare urgente sau atunci când persoana respectivă se deplasează pentru a asista la reuniuni interguvernamentale, inclusiv la reuniuni inițiate de Uniunea Europeană, sau la reuniuni găzduite de un stat membru care asigură președinția OSCE, în cazul în care în cadrul acestora se poartă un dialog politic care vizează direct promovarea democrației, a drepturilor omului și a statului de drept în Bosnia și Herțegovina.
   (7)   Un stat membru care dorește să acorde derogările menționate la alineatul (6) informează Consiliul în scris în acest sens. Derogarea se consideră acordată, cu excepția cazului în care unul sau mai mulți membri ai Consiliului ridică obiecții în scris, în termen de două zile lucrătoare de la primirea notificării privind derogarea propusă. În cazul în care unul sau mai mulți membri ai Consiliului ridică obiecții, Consiliul, hotărând cu majoritate calificată, poate decide acordarea derogării propuse.
   (8)   În cazul în care, în aplicarea alineatelor (3), (4), (6) și (7), un stat membru autorizează persoanele care figurează în lista din anexă să intre sau să tranziteze pe teritoriul său, această autorizație se limitează la obiectivul pentru care a fost acordată și la persoanele în cauză.
   Articolul 2
   (1)   Sunt înghețate toate fondurile și resursele economice care aparțin, se află în proprietatea, sunt deținute sau controlate de către persoanele ale căror activități:

               (a)

               aduc atingere suveranității, integrității teritoriale, ordinii constituționale și personalității internaționale a Bosniei și Herțegovinei;

               (b)

               reprezintă o amenințare gravă la adresa securității;

               (c)

               aduc atingere Acordului-cadru general pentru pace de la Dayton, semnat la Paris, precum și anexelor acestuia, inclusiv măsurilor stabilite cu privire la punerea în aplicare a acordului menționat anterior;

         și de către persoanele fizice sau juridice asociate cu acestea, care figurează în lista din anexă.
   (2)   Niciun fond și nicio resursă economică nu se pun, în mod direct sau indirect, la dispoziția persoanelor fizice sau juridice care figurează în lista din anexă și nici nu pot fi utilizate în beneficiul acestora.
   (3)   Autoritatea competentă a unui stat membru poate autoriza deblocarea anumitor fonduri sau resurse economice înghețate sau punerea la dispoziție a anumitor fonduri sau resurse economice, în anumite condiții pe care le consideră corespunzătoare, după ce a hotărât că fondurile sau resursele economice în cauză sunt:

               (a)

               necesare pentru a satisface nevoile de bază ale persoanelor fizice care figurează în lista din anexă și ale membrilor de familie aflați în întreținerea acestora, incluzând cheltuielile pentru alimente, chirie sau ipotecă, medicamente și tratamente medicale, impozitele, primele de asigurare și plata serviciilor de utilități publice;

               (b)

               destinate exclusiv plății unor onorarii rezonabile și rambursării cheltuielilor suportate în legătură cu prestarea unor servicii juridice;

               (c)

               destinate exclusiv plății unor taxe sau comisioane aferente serviciilor de păstrare sau gestionare curentă a fondurilor sau resurselor economice înghețate; sau

               (d)

               necesare pentru cheltuieli extraordinare, cu condiția ca autoritatea competentă să fi notificat autorităților competente ale celorlalte state membre și Comisiei motivele pe baza cărora consideră că ar trebui acordată o autorizație specifică, cu cel puțin două săptămâni înainte de acordarea acesteia.

         Statele membre informează celelalte state membre și Comisia cu privire la orice autorizație acordată în temeiul prezentului alineat.
   (4)   Prin derogare de la dispozițiile alineatului (1), autoritățile competente ale unui stat membru pot autoriza folosirea anumitor fonduri și resurse economice înghețate, în cazul în care sunt îndeplinite următoarele condiții:

               (a)

               fondurile sau resursele economice să facă obiectul unui privilegiu judiciar, administrativ sau arbitral instituit înainte de data includerii pe lista din anexă a persoanei fizice sau juridice menționate la alineatul (1), sau al unei hotărâri judecătorești, administrative sau arbitrale pronunțate înaintea datei respective;

               (b)

               fondurile sau resursele economice să fie utilizate exclusiv pentru a satisface pretențiile garantate printr-un astfel de privilegiu sau a căror valabilitate este recunoscută printr-o astfel de hotărâre, în limitele stabilite de actele cu putere de lege și normele administrative aplicabile care reglementează drepturile persoanelor care formulează astfel de pretenții;

               (c)

               măsura sau hotărârea să nu fie în beneficiul unei persoane fizice sau juridice care figurează în lista din anexă; și

               (d)

               recunoașterea privilegiului sau a hotărârii respective să nu contravină ordinii publice a statului membru respectiv.

         Statele membre informează celelalte state membre și Comisia cu privire la orice autorizație acordată în temeiul prezentului alineat.
   (5)   Alineatul (1) nu interzice unei persoane desemnate să efectueze plăți datorate în temeiul unui contract încheiat anterior înscrierii pe listă a persoanei respective, cu condiția ca statul membru în cauză să fi decis că beneficiarul plății respective nu este, în mod direct sau indirect, o persoană menționată la alineatul (1).
   (6)   Alineatul (2) nu se aplică sumelor suplimentare vărsate în conturile înghețate reprezentând:

               (a)

               dobânzi sau alte venituri generate de aceste conturi; sau

               (b)

               plăți cuvenite pe temeiul unor contracte, acorduri sau obligații care au fost încheiate sau au survenit anterior datei la care aceste conturi au intrat sub incidența dispozițiilor prezentei decizii,

         cu condiția ca orice astfel de dobânzi, venituri de altă natură și plăți să rămână sub incidența alineatului (1).
   Articolul 3
   (1)   Consiliul, la propunerea unui stat membru sau a Înaltului Reprezentant al Uniunii pentru afaceri externe și politica de securitate, decide cu privire la întocmirea și modificarea listei din anexă.
   (2)   Consiliul comunică persoanei vizate decizia sa, inclusiv motivele includerii pe listă, fie direct, dacă dispune de adresa acesteia, fie prin publicarea unui anunț care să ofere persoanei în cauză posibilitatea de a formula observații.
   (3)   În cazul în care sunt transmise observații sau sunt prezentate dovezi substanțiale noi, Consiliul reexaminează decizia sa și informează în consecință persoana în cauză.
   Articolul 4
   (1)   Anexa cuprinde motivele includerii în listă a persoanelor vizate.
   (2)   De asemenea, anexa include informațiile necesare identificării persoanelor în cauză, în cazul în care acestea sunt disponibile. În ceea ce privește persoanele fizice, astfel de informații pot cuprinde numele, inclusiv pseudonimele, data și locul nașterii, cetățenia, numărul pașaportului și cărții de identitate, sexul, adresa (dacă este cunoscută), precum și funcția sau profesia. În ceea ce privește persoanele juridice, astfel de informații pot cuprinde denumirea, locul și data înregistrării, numărul de înregistrare și sediul.
   Articolul 5
   Pentru ca măsurile menționate anterior să aibă un impact cât mai mare, Uniunea încurajează statele terțe să adopte măsuri restrictive similare celor expuse în prezenta decizie.
   Articolul 6
   Prezenta decizie intră în vigoare la data adoptării.
   Prezenta decizie se aplică până la 22 martie 2012.
   Prezenta decizie se reexaminează permanent. Aceasta se reînnoiește sau se modifică, după caz, în situația în care Consiliul apreciază că obiectivele sale nu au fost atinse.

      Adoptată la Bruxelles, 21 martie 2011.

            Pentru Consiliu

            Președintele

         C. ASHTON

      ANEXĂ

         Lista persoanelor fizice sau juridice menționate la articolele 1 și 2

      …


title: Decizia (UE) 2017/601 a Consiliului din 6 martie 2017 privind poziția care urmează să fie adoptată, în numele Uniunii, în cadrul Consiliului de asociere instituit prin Acordul euro-mediteraneean de instituire a unei asocieri între Comunitatea Europeană și statele membre ale acesteia, pe de o parte, și Republica Algeriană Democratică și Populară, pe de altă parte, în ceea ce privește adoptarea priorităților parteneriatului UE-Algeria

text:
               29.3.2017

               RO

               Jurnalul Oficial al Uniunii Europene

               L 82/4

         DECIZIA (UE) 2017/601 A CONSILIULUI
   din 6 martie 2017
   privind poziția care urmează să fie adoptată, în numele Uniunii, în cadrul Consiliului de asociere instituit prin Acordul euro-mediteraneean de instituire a unei asocieri între Comunitatea Europeană și statele membre ale acesteia, pe de o parte, și Republica Algeriană Democratică și Populară, pe de altă parte, în ceea ce privește adoptarea priorităților parteneriatului UE-Algeria
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 217 coroborat cu articolul 218 alineatul (9),
   având în vedere propunerea Comisiei Europene și a Înaltului Reprezentant al Uniunii pentru afaceri externe și politica de securitate,
   întrucât:

               (1)

               Acordul euro-mediteraneean de instituire a unei asocieri între Comunitatea Europeană și statele sale membre, pe de o parte, și Republica Algeriană Democratică și Populară, pe de altă parte (1) („acordul”), a fost semnat la 22 aprilie 2002 și a intrat în vigoare la 1 septembrie 2005.

               (2)

               Comunicarea comună a Înaltului Reprezentant al Uniunii pentru afaceri externe și politica de securitate și a Comisiei Europene din 18 noiembrie 2015 privind revizuirea politicii europene de vecinătate a fost salutată în Concluziile Consiliului din 14 decembrie 2015. În cadrul acestor concluzii, Consiliul și-a reafirmat intenția de a începe, în 2016, o nouă etapă a dialogului cu partenerii săi, care ar putea duce la stabilirea de noi priorități ale parteneriatului axate, după caz, pe priorități și interese stabilite de comun acord.

               (3)

               Pentru a-și atinge obiectivul comun privind crearea unui spațiu comun de pace, prosperitate și stabilitate, Uniunea și Algeria trebuie să colaboreze, în special prin partajarea responsabilităților și prin diferențiere, precum și prin analizarea rolului-cheie al Algeriei în regiune.

               (4)

               Uniunea și Algeria abordează problemele cele mai urgente, dar urmăresc în continuare și obiectivele principale ale parteneriatului lor pe termen lung, depunând eforturi în direcția unei stabilități durabile la nivel național și regional și sprijinind creșterea economică susținută prin instituții de stat puternice și prin diversificarea economiei algeriene și asigurarea competitivității acesteia.

               (5)

               Prin urmare, poziția Uniunii care urmează să fie adoptată în cadrul Consiliului de asociere instituit prin acord ar trebui să se bazeze pe proiectul de decizie atașat,

         ADOPTĂ PREZENTA DECIZIE:
   Articolul 1
   Poziția care urmează să fie adoptată, în numele Uniunii, în cadrul Consiliului de asociere instituit prin Acordul euro-mediteraneean de instituire a unei asocieri între Comunitatea Europeană și statele membre ale acesteia, pe de o parte, și Republica Algeriană Democratică și Populară, pe de altă parte, în ceea ce privește adoptarea priorităților parteneriatului UE-Algeria se bazează pe proiectul de decizie a Consiliului de asociere UE-Algeria atașat la prezenta decizie.
   Articolul 2
   Prezenta decizie intră în vigoare la data adoptării.

      Adoptată la Bruxelles, 6 martie 2017.

            Pentru Consiliu

            Președintele

         F. MOGHERINI

      (1)  JO L 265, 10.10.2005, p. 2.

      PROIECT
      DECIZIA NR. 1/2017 A CONSILIULUI DE ASOCIERE UE-ALGERIA
      din …
      de aprobare a priorităților parteneriatului UE-Algeria
      CONSILIUL DE ASOCIERE UE-ALGERIA,
      având în vedere Acordul euro-mediteraneean de instituire a unei asocieri între Comunitatea Europeană și statele sale membre, pe de o parte, și Republica Algeriană Democratică și Populară, pe de altă parte,
      întrucât:

                  (1)

                  Acordul euro-mediteraneean de instituire a unei asocieri între Comunitatea Europeană și statele sale membre, pe de o parte, și Republica Algeriană Democratică și Populară, pe de altă parte (1) („acordul”), a fost semnat la 22 aprilie 2002 și a intrat în vigoare la 1 septembrie 2005.

                  (2)

                  Articolul 94 din acord conferă Consiliului de asociere competența de a lua deciziile pe care le consideră potrivite pentru îndeplinirea obiectivelor acordului.

                  (3)

                  În conformitate cu articolul 104 din acord, părțile iau toate măsurile generale sau specifice necesare pentru îndeplinirea obligațiilor care le revin în temeiul acordului și se asigură că obiectivele stabilite în acord sunt îndeplinite.

                  (4)

                  În 2016, în cadrul revizuirii politicii europene de vecinătate, s-a propus o nouă etapă de cooperare cu țările partenere, care să determine un sentiment mai puternic de implicare și responsabilitate din partea ambelor părți.

                  (5)

                  UE și Algeria au decis să își consolideze parteneriatul prin aprobarea unui ansamblu de priorități pentru perioada 2017-2020, cu scopul de a sprijini și de a consolida reziliența și stabilitatea Algeriei.

                  (6)

                  Părțile la acord au adoptat textul privind prioritățile parteneriatului UEAlgeria, care va sprijini punerea în aplicare a acordului, punând accentul pe cooperarea cu privire la interesele comune identificate împreună, cărora li se va acorda prioritate,

            ADOPTĂ PREZENTA DECIZIE:
      Articolul 1
      Consiliul de asociere recomandă părților să pună în aplicare prioritățile parteneriatului UE-Algeria, astfel cum sunt prevăzute în anexa la prezenta decizie.
      Articolul 2
      Prezenta decizie intră în vigoare la data adoptării.

         Adoptată la …,

               Pentru Consiliul de asociere UE-Algeria,

               Președintele

         (1)  JO L 265, 10.10.2005, p. 2.

         ANEXĂ

            Prioritățile parteneriatului UE-Algeria